Gmejna firmam z blišeje wokoliny nadawki přepodała
Njeswačidło (SN/MWj). Dźakowano wšelakim spěchowanskim móžnosćam a daram móža tři studnje w Njeswačanskim hrodowym parku ponowić. Kaž wjesnjanosta Gerd Schuster (CDU) zdźěli, budźetaj Smělnjanski kamjenjećesar Rico Wagner a Budyski konserwator Uwe Konjen studnjowe figury restawrować.
Jednotliwe dźěła na studnjach započnu so w januru 2016. Na swojim zašłym posedźenju su Njeswačanscy gmejnscy radźićeljo dźěła na přirodnych kamjenjach, za hłubokotwar kaž tež za wodowu techniku rozdawali. Kaž wjesnjanosta praji, bě wothłós na wupisanje dosć wulki. Wo přirodne kamjenje postara so Biskopičanski zawod, hłubokotwarske dźěła přewozmje zawod ze Židźinoho, při betonowanju ma Rakečanska firma sobu dźěłać, a techniku za wodomjet zatwari Drježdźanske předewzaće.
pol_Latn szl_Latn szl_Latn